Namba ya mnyama (kwa Kigiriki: Ἀριθμὸς τοῦ θηρίου) inayotajwa katika Ufunuo 13:18 humrejea Mpinga-Kristo. Katika nakala nyingi za mstari huo, namba hiyo ni 666 inayoandikwa χξϛ (ambamo χ ni sawa na 600, ξni sawa na 60 na ϛ ni sawa na 6) ila katika nyingine za zamani, kama vile Papyrus 115, namba yake ni 616. Maneno yenyewe ya kitabu hicho ni haya: "Hapa ndipo penye hekima. Yeye aliye na akili, na aihesabu hesabu ya mnyama huyo; maana ni hesabu ya kibinadamu. Na hesabu yake ni mia sita, sitini na sita." Katika historia ya Kanisa, changamoto hiyo ilipokewa na wengi kwa matokeo tofauti sana. Kwa kawaida waliojaribu kufafanua maana ya neno hilo la fumbo walilenga wapinzani wao ili kuonyesha kwamba walitabiriwa kuwa wabaya sana. Kwa mfano madhehebu ya Kikristo yalipogombana, kila upande uliweza kutafuta namna ya kutafsiri namba hiyo hivi kwamba iwataje wale wa upande wa pili. Maarufu sana ni jaribio la baadhi ya Waprotestanti, hasa wa Marekani, la kusema huyo mnyama ni Papa wa Kanisa Katoliki kwa kuwa anadai kuwa wakili wa Yesu Kristo duniani.